Dos nens de 5 anys, d'una classe de P-4 de l'Escola Baixeras, al Barri Gòtic de Barcelona, van sortir ahir del centre sense que cap professor els veiés, van agafar els Ferrocarrils de la Generalitat a la plaça Catalunya i un passatger els va entregar als Mossos d'Esquadra a la parada de Valldoreix, ja a Sant Cugat del Vallès. Tot va passar al migdia, a l'hora de dinar, i des del Consorci d'Educació de Barcelona encara s'està investigant com es van poder saltar les mesures de seguretat. Els Mossos també investiguen els fets. Els dos infants estaven perfectament de salut. Segons explica el Consorci en un comunicat i els Mossos a l'ACN, els dos nens eren cap a les 13.20 hores al pati de l'edifici del CEIP Àngel Baixeras, situat prop de la Via Laietana i per sota de la plaça Sant Jaume. Les monitores del menjador les van trobar a faltar al voltant de les 13.30 hores, segons el Consorci, i ho van comunicar immediatament a la tutora i a la resta de mestres d'educació infantil. Després de buscar-los per tot el centre i els voltants, la direcció ho va comunicar als serveis d'emergència i al Consorci. Cap a les 13.40 hores, un passatger que era dins dels Ferrocarrils de la Generalitat va trucar als Mossos per informar que havia trobat dos nens de 5 anys sols al tren. El comboi estava sortint de l'estació de plaça Catalunya, que està aproximadament a un quilòmetre del centre escolar. L'home va quedar amb els Mossos que els lliuraria els nens a l'estació de Valldoreix. Els dos nens estaven bé i van ser traslladat a la comissaria de Sant Cugat cap a les 14.45 hores, on van ser recollits per la directora i la tutora dels menors, i les seves famílies.   En el seu comunicat, el Consorci d’Educació "lamenta profundament" els fets i explica que ha obert un expedient  informatiu per clarificar-los i dirimir les possibles responsabilitats que se’n derivin.  Així mateix es revisarà les mesures preventives per evitar que aquest fets es tornin a produir.

Summary: Dos nens de 5 anys surten d'una escola del Gòtic, agafen els Ferrocarrils i un passatger els acompanya fins a Valldoreix


L'Audiència de Girona ha jutjat aquest dilluns un home que s'enfronta a 29 anys de presó per un doble intent d'assassinat de la seva exdona i el seu cunyat, a qui hauria apunyalat quan intentava defensar-la. Els fets van tenir lloc a Olot la matinada del 7 de gener del 2017 en un pis a la capital garrotxina. La víctima, que havia decidit separar-se de l'acusat, vivia amb la seva germana i el marit d’aquesta per por que el processat li fes mal. L'acusat va forçar l'entrada de l'edifici on vivien i, amb el rostre tapat i amb un ganivet de grans dimensions, va forcejar amb el cunyat. El processat ha assegurat que el va ferir accidentalment i que no va arribar a veure l'exdona. Una versió totalment "increïble", segons el fiscal i l'acusació particular, que han assegurat durant la vista que havia quedat demostrat que el que volia era "matar" l'exparella i que va apunyalar el cunyat perquè s'hi havia posat pel mig. La defensa demana que se'l condemni només per un delicte de lesions amb instrument perillós en cas de no absoldre'l. El judici s'ha celebrat a la secció 4a de l'Audiència de Girona. L'acusat, que s'enfronta a 29 anys de presó per un doble intent d'assassinat, només ha respost a les preguntes del seu advocat i ho ha fet en el tram final del judici. Durant l'exposició dels fets, ha afirmat que durant la matinada del 7 de gener del 2017 havia anat al domicili on vivia l'exdona per parlar amb ella. Ha afirmat que a les dues del matí ja havien parlat per telèfon i que havien quedat que aniria a casa seva. Quan va tocar el timbre, va respondre el cunyat i llavors, segons la seva versió, aquest últim va baixar cridant-lo. Va ser llavors que va decidir anar al cotxe per agafar un ganivet que tenia per por a ser agredit.  A continuació, sempre segons la versió del processat, el cunyat li va donar algunes petades des de dins de l'entrada principal i el va estirar cap a dins del domicili mentre duia el ganivet a la mà dreta. "Sentia la meva dona cridant des de dalt", ha afirmat tot seguit. A continuació, ha relatat que van estar uns minuts forcejant i que, accidentalment, el cunyat va relliscar i va caure damunt del ganivet i, "per por a ell', va decidir marxar corrents.  Segons la seva versió, ell no hauria entrat a la finca (es va quedar davant la porta de l'edifici) ni tampoc hauria vist l'exdona. Una versió completament oposada a la que ha donat el cunyat que va patit l'apunyalament. Ha explicat que va baixar descalç i amb pijama a baix després de sentir forts cops a la porta de l'habitatge. "No pensava en res, només en la seguretat de la meva família", ha afirmat. Ha detallat que va identificar el seu cunyat, que ja estava a punt de pujar per l'escala i malgrat anar amb la cara tapada, per la roba que duia i la seva complexió física. Segons ha dit, al baixar li va treure el ganivet que duia amagat a la roba (ha indicat que feia uns dos pams de llarg) i que li va agafar la mà amb l'arma mentre cridava que "mataria a tothom". Va alertat a la seva dona i li va dir que truqués a la policia perquè hi havia el seu cunyat allà.  Seguidament, va baixar l'exdona i, en veure-la, el processat la va empènyer i va voler ferir-la al coll amb el ganivet. "Jo li vaig tornar a agafar la mà perquè no la toqués", ha relatat la víctima. A continuació, el cunyat va relliscar i va caure a terra i llavors l'acusat li va atestar una punyalada i després va sortir corrents per la porta que prèviament havia forçat. Calcula que l'atac va durar uns quinze minuts i afirma que va quedar greument ferit, sense poder respirar i fins al punt que quan va arribar l'ambulància va perdre el coneixement. S'ha hagut de sotmetre a dues operacions per les ferides i des de llavors està en tractament psiquiàtric i de baixa perquè no ho ha superat. La seva dona i germana de l'exdona de l'acusat ha corroborat la versió d'ell. Ha explicat que aquell dia, casualment, el seu home estava a casa perquè havia demanat un dia de festa per poder-la recollir de l'aeroport i que les matinades sempre treballava perquè era flequer. Ha confirmat que l'acusat feia la vida impossible a la seva germana, que no la deixava sortir amb les amigues i que no acceptava la separació. Ha explicat que fins i tot va arribar a amagar-li el llibre de família i passaport per impedir que l'exdona viatgés al Marroc amb la criatura de dos anys que tenien en comú. I que tant ella com el seu marit l'havien ajudada amb la separació.  L'exdona no declara La que va ser la seva dona ha decidit retirar-se de la causa voluntàriament i tampoc ha volgut declarar durant el judici. La seva germana ha explicat que, abans de l'agressió, ja l'havia denunciat per violència de gènere però que finalment també va retirar al denúncia. Serveis socials li havia buscat un habitatge però que havia decidit anar a viure de nou amb ells perquè tenia por.  Dues assistents socials han confirmat que la dona estava molt deprimida i que havia estat impossible mediar en el procés de separació perquè l'home la pressionava i "ella sentia que no podia decidir lliurement" perquè li "coartava els seus drets". Des de llavors que l'exdona pateix estrès posttraumàtic.  L'arma no apareix i l'acusat posa una rentadora amb la roba Durant el judici, han declarat els Mossos d'Esquadra que van detenir l'acusat a casa. L'home està en presó provisional des del 9 de gener del 2017. Un dels agents ha explicat que els va sorprendre que no mostrés cap mena de reacció al veure'ls i que els va estranyar que tingués la rentadora en marxa. Va dir a la policia que havia arribat a les onze de la nit a casa i que, un cop va accedir a obrir la rentadora, van descobrir que hi havia la roba que portava posada durant l'agressió. No va aparèixer, però, el que duia per tapar-se la cara ni tampoc el ganivet. Les sabates que duia van donar positiu de sang i també a l'interior del cotxe. Els metges forenses han confirmat que el cunyat va quedar en estat crític després de l'apunyalament. La fulla del ganivet li va entrar per la costella cap a baix, perforant-li la pleura i lesionant-li el diafragma i dues lesions més a l'estómac. Segons les ferides, l'arma "va sortir uns centímetres i després va tornar a entrar al cos" amb un "risc vital" per estar molt a prop del cor. Un dels metges ha afirmat que veia difícil que fos per una caiguda accidental. No es creuen la versió de l'acusat El fiscal i l'acusació particular (que només defensava el cunyat després que l'exdona es retirés de la causa) han carregat durament contra el processat tot dient que havia relatat una versió "increïble" dels fets. El ministeri fiscal, que ha mantingut els 14 anys de presó per l'intent d'assassinat de l'exdona i 14 anys més per l'intent de matar el cunyat, ha afirmat que ningú es podia creure que algú volgués parlar amb l'exparella a la matinada, amb un ganivet i forçant l'entrada. "El seu propòsit era matar-la a ella però el cunyat s'hi va interposar", ha afirmat el fiscal. I ha afegit que, si hagués estat un accident, no hauria corregut a esborrar les proves del delicte.  Durant les conclusions, ha demanat les penes per doble intent d'assassinat amb l'agreujant de traïdoria sorpressiva. A més, per a aquell que fa referència a la seva exdona, li afegeix els de parentiu i de gènere. Així mateix, demana que, un cop hagi complert condemna, l'acusat es passi 14 anys en llibertat vigilada i que no pugui apropar-se a menys de 200 metres de la seva exdona i el seu cunyat durant 15 anys. I ha incorporat també la petició de privació de potestat parental  En matèria de responsabilitat civil, el fiscal reclama que el processat pagui una indemnització global de 52.112,04 euros. D'aquests, 8.819,69 són per a la seva exdona, i la resta, per al cunyat. L'acusació s'ha adherit a la petició del fiscal pel que fa a mesures però ha demanat 15 anys de pena per l'intent d'assassinat del cunyat. I que la indemnització es recalculi incorporant un darrer informe del forense sobre les seqüeles que pateix el cunyat. Finalment, la defensa ha demanat que no se'l jutgi per la causa contra l'exdona perquè aquesta no ha declarat (al no ratificar les anteriors declaracions ha dit que la prova de delicte queda "orfe"). Pel que fa a l'agressió al cunyat, ha plantejat que, en cas de no absolució, se'l jutgi només per un delicte de lesions amb instrument perillós però amb l'atenuant de desestiment voluntari. El lletrat ha recalcat que el seu client podria haver "rematat" l'excunyat però que va optar per marxar.  El cas ha quedat vist per a sentència.

Summary: Jutgen un home que s'enfronta a 29 anys de presó per un doble intent d'assassinat de l'exdona i el seu cunyat a Olot


El Govern ha aprovat la pròrroga fins al 3 de juliol de 2020 del Programa ‘Objectiu 2020: un repte cap a la visió zero víctimes mortals a la xarxa viària de Catalunya’. Aquesta renovació respon a la necessitat de consolidar els objectius governamentals, adreçats a la reducció de la mortalitat i l’accidentalitat viària. La pròrroga aprovada donarà continuïtat al reforç de la plantilla existent del Servei Català de Trànsit, perquè el dota dels recursos humans adients per fer front amb eficàcia i eficiència a l’assoliment de l’objectiu de reducció de la mortalitat del 50% a les vies catalanes respecte de l’any 2010.   El programa es va aprovar el 2017 en suport a les polítiques de lluita contra la velocitat excessiva, el canvi d’actituds per garantir una mobilitat sostenible, saludable i segura i l’avaluació de l’eficàcia de les sancions per a la determinació de les necessitats de plantilla del Servei Català de Trànsit.

Summary: El Govern prorroga el programa ‘Objectiu 2020: un repte cap a zero víctimes mortals a la xarxa viària de Catalunya’


La 34a edició del Festival Internacional de Música de Cantonigròs ha arrencat aquest dijous amb la participació d'una trentena de grups corals i de dansa de 20 països diferents com el Nepal, Polònia, la Xina, Lituània o Montenegro, que s'estrena per primer cop al festival. El concert del Quartet Mèlt ha estat l'encarregat d'inaugurar el certamen al Teatre l'Atlàntida de Vic. Els catalans han estat precedits per un grup de cant coral d'Eslovènia 'APZ Tone Tomsic Ljubljana' i el grup de danses d'Irlanda del Nord, que ha aconseguit arrencar llargs aplaudiments i una gran ovació per part del públic. El director del festival, Josep Maria Busquets, ha destacat que la presència del Quartet Mèlt els interessava molt "perquè antigament a Catalunya els quartets eren motor i matriu de les corals que s'estaven formant, i ho volem destacar perquè serveixi d'estímul per animar més persones a participar de la música coral". El festival s'allargarà fins diumenge amb desenes d'actuacions que principalment s'ubiquen a l'Atlàntida, però que també recorreran diferents racons de la ciutat de Vic.

Summary: El Quartet Mèlt inaugura el 34è Festival de Cantonigròs que compta amb la participació de corals de 20 països diferents


El govern valencià, Ferrmed i els alcaldes dels ajuntaments de València, Alacant, Elx i Castelló de la Plana han signat aquest dimecres al Palau de la Generalitat Valenciana la 'Declaració de València', un manifest que remarca la importància de les xarxes transeuropees ferroviàries de transport i exigeix el Ministeri de Foment "més sensibilitat" vers els corredors europeus al seu pas per l'Estat espanyol. En aquest sentit, reclamen que es considerin prioritàries les inversions en aquestes infraestructures reorientant-les "des de la tradicional visió radial a una perspectiva més transversal". Així mateix, remarca la necessitat d'entendre el Corredor com un projecte estratègic, establint la figura d'un coordinador o comissari general.  Durant el seu discurs posterior a l'acte de signatura de la Declaració, el president de la Generalitat Valenciana, Ximo Puig, ha remarcat que l'acord ha de suposar "un pas més en la unió dels valencians" i ha indicat que el Corredor Mediterrani ha de ser prioritari "per a Espanya i per a Europa".  Puig ha dit que el disseny de les infraestructures "no és neutral" i que no es pot entendre "com un país amb una de les xarxes d'alta velocitat més importants, no hi hagi AVE entre la segona i la tercera ciutat o entre València, Castelló i Alacant, forma part d'una manera d'entendre les decisions que no es correspon amb el que un país modern i avançat mereix". El cap del Consell ha afegit que les quatre autonomies que integren el Corredor Mediterrani representen el 50% de la població de l'Estat, el 45% del PIB, el 47% de les empreses, el 46% de l'ocupació, el 51% de les exportacions i el 63% del tràfic de mercaderies. Puig ha assenyalat que si fos un país serà el setè en importància de la UE per dimensió del PIB i població, per davant de 22 estats membres.  Ximo Puig ha incidit en la unió i en "fer pedagogia i tenir la sang freda" per fer del Corredor Mediterrani una realitat. Puig s'ha compromès a dur endavant la Declaració de València "perquè està en joc el futur de l'autonomia, l'autogovern dels valencians i generar una nova etapa sostenible de prosperitat" i ha anunciat que la durà a les Corts Valencianes, on confia en la unanimitat de tots els partits per referendar-la. FERRMED: "Des de Castellbisbal cap al sud no s'ha fet pràcticament res" El president de l'organització FERRMED, Joan Amorós, ha exposat al Palau de la Generalitat Valenciana la necessitat d'executar el Corredor i ha recordat com en aquest mateix palau el govern espanyol es va comprometre l'abril de 2013 a què a finals de 2015 hi hauria amplada de via internacional entre València i la frontera amb França.  Amoròs ha lamentat que això no sigui així sinó que tan sols arriba al Port de Barcelona "de manera precària" i sense connexió amb polígons ni plataformes logístiques. "Des de Castellbisbal cap al sud no s'ha fet pràcticament res". En aquest sentit, el president del lobby empresarial ha dit que "es fa difícil pensar no que pugui estar enllestit enguany o l'any vinent sinó al 2017. Depèn de la voluntat política".  FERRMED ha acordat aquest dimecres en la seva assemblea celebrada a València sol•licitar a tots els partits que incloguin als seus programes el Corredor Mediterrani de cara a les eleccions espanyoles del 20 de desembre.  Durant l'acte també ha intervingut el president de PROAVE, Federico Félix (nomenat vicepresident de FERRMED), que ha insistit en denunciar la "manca de voluntat política" del govern espanyol vers el Corredor . Félix ha assenyalat que "hi ha unes xifres aclaparadores que justifiquen la inversió" però ha lamentat que l'Estat "sempre ens ha tractat com a ciutadans de tercera o quarta categoria i en aquest cas més" i ha reclamat unitat per defensar "els nostres llocs de treball i el futur".  L'alcalde de València, Joan Ribó, ha intervingut en nom de tots els alcaldes assenyalant que "són molts anys escoltant plans i projectes" i incidint que el Corredor és clau per a la competitivitat del País Valencià. Ribó ha denunciat així mateix "la discriminació en infraestructures" dels valencians, per sota de la mitjana en inversions en relació amb la seva població.

Summary: Generalitat Valenciana, ajuntaments i Ferrmed exigeixen "més sensibilitat" al govern espanyol pel Corredor Mediterrani


El Parlament ha aprovat aquest dimecres el projecte de llei d'ordenació del litoral que pretén facilitar el "desenvolupament sostenible" de les zones costaneres. Bona part de la norma s'ha aprovat amb els vots a favor de Cs, JxCat, ERC i el PSC i l'abstenció de CatECP, la CUP i el PPC. La iniciativa busca establir mesures de protecció i conservació de les platges naturals ha prosperat. La llei aposta per preservar i recuperar les zones costaneres, els ecosistemes i les especies protegides i prevenir i mitigar el canvi climàtic i els riscos naturals. També vetllar per la qualitat i el manteniment de les masses d'aigua i regular l'accés a les platges per defensar la biodiversitat i les especies protegides.  De fet, el text de la llei estableix que les platges es passaran a classificar en urbanes, seminaturals, naturals i de protecció especial. En aquestes darreres no s'hi podrà situar instal·lacions o serveis. Per aplicar la llei hi haurà un pla de protecció i ordenació del litoral i plans d'ús del litoral i les platges que s'han d'encarregar de regular la utilització de les platges i dels passeigs marítims, els serveis de vigilància i salvaments, la seguretat del bany, la instal·lació de serveis de temporada, la inspecció del litoral i les funcions dels agents que l'han de dur a terme. La norma estableix un nou cànon sobre els beneficis de les activitats en favor de la Generalitat per a l'explotació de les activitats que requereixen una concessió, els ingressos del qual es destinaran a la conservació del litoral. Quedaran fora del pagament del cànon les administracions públiques i les entitats nauticoesportives "amb caràcter no lucratiu".   La "base" de la nova governança del litoral El conseller de Territori, Damià Calvet, ha assegurat que l'aprovació de la llei suposa posar les "bases" de la nova governança del litoral. Calvet ha argumentat que a partir d'ara es tindrà una "mirada completa" sobre el litoral d'acord amb el que marquen les directives europees. El titular de Territori ha aplaudit que la llei serveixi per "apropar" al presa de decisions als ciutadans i al món local amb "noves eines" per tenir un model de gestió més "ambiciós". Tot i això, ha reconegut que aquesta llei s'haurà de complementar amb altres lleis, com la de territori. Durant el debat, el diputat de Cs Sergio Sanz ha explicat que donarien suport a la llei perquè és un "bon instrument" però ha dit que el grup s'abstindria en alguns punts perquè preferia el redactat original del projecte de llei. En concret, Sanz ha dit que no veuen necessària la creació de nous organismes ni apostar per prohibir activitats. La formació liberal tampoc ha vist amb bons ulls el cànon que inclou la llei per estar lligat als beneficis.  El diputat del grup de PSC-Units Jordi Terrades ha aplaudit la llei però ha reclamat al Govern un "compromís" perquè a la propera legislatura s'abordi la llei de territori. Sobre la llei d'ordenació del litoral que s'ha aprovat ha celebrat que es reforci el paper dels ajuntaments. David Cid (CatECP) ha aplaudit que el treball parlamentari hagi permès avançar en la llei respecte com es va presentar originalment. Tot i això, els comuns han lamentat que no hagi estat un projecte "més ambiciós" que aposti més per protegir el litoral i no tant en ordenar-lo.  Ha explicat, per exemple, que no s'ha acceptat una esmena del seu grup per restringir certes activitats dels ports esportius.   En una línia molt similar, Natàlia Sánchez (CUP) ha celebrat que la llei sigui "millor" respecte com la va proposar el Govern i que incorpori elements de protecció i recuperació. Igual que els comuns, la CUP ha dit que s'abstindrà en la votació perquè no s'ha arribat "suficientment lluny". Sánchez ha dit que no estan "satisfets" amb la feina feta del Departament de Territori perquè ha gestionat la llei d'"esquenes" al territori, al món local i als moviments socials.  Per contra, el diputat del PPC Santi Rodríguez ha dit que preferia el text original que havia presentat el Govern perquè "mantenia" els equilibris "necessaris" entre la preservació del medi ambient i el desenvolupament econòmic. Així, ha lamentat el "biaix marcat" de la norma. Ha carregat contra el cànon per esdevenir un impost, sobre la limitació del domini públic terrestre o la "compra pública de sòl".  El diputat d'ERC Marc Sanglas, ponent de la llei, s'ha mostrat satisfet per la feina feta però ha lamentat no haver aconseguit major consens polític. Ha dit que la nova norma permet desenvolupar competències exclusives de la Generalitat i es reforçarà el paper dels ajuntaments.  Finalment, Gemma Geis (JxCat) ha celebrat que la nova llei "protegeixi i recuperi" platges i se'n faci una classificació segons les necessitats de protecció. També ha aplaudit la major col·laboració entre administracions que es podrà fer. Geis ha manifestat que es podran revertir els riscs i els efectes naturals, mitigar l'emergència climàtica, la preservació de les platges. Tot plegat, compatibilitzat amb el desenvolupament econòmic i el progrés de la ciutadania que viu a les zones.

Summary: El Parlament aprova la llei d'ordenació del litoral per facilitar el "desenvolupament sostenible" de la costa


L'alcaldessa de Rubí, Ana María Martínez, exigeix al la Direcció General d'Atenció a la Infància i l'Adolescència (DGAIA) que aturi el trasllat de 80 MENA a l'antic Hotel Terranova de la població. Admet que el passat 2 de maig els responsables de l'organisme la van trucar per comunicar-li que convertirien l'edifici en un centre de menors, però adverteix que la decisió es va prendre de forma "unilateral". La batlle assegura que Rubí "no és una ciutat racista" però considera que "les coses s'han fet molt malament" i que s'ha generat "una alarma social" perquè la DGAIA "aquest cop s'ha passat". Per tot plegat veu "impossible" que l'Ajuntament i el Govern puguin arribar a un acord respecte a aquesta qüestió. Amb tot, s'ha posat en contacte amb el conseller de Treball, Afers Socials i Famílies, Chakir el Homrani. Ana María Martínez s'ha alineat totalment amb els veïns de Can Rosés i ha dit que "la DGAIA i el Govern ho han fet tot malament". La batlle assegura que la decisió de convertir l'antic Hotel Terranova en un centre per acollir menors estrangers va ser totalment "unilateral", tot i que reconeix que el 2 de maig la directora general d'Atenció a la Infància i Adolescència, Ester Cabanes, la va trucar per informar-la dels plans de l'executiu català. "Hem van dir que ja s'estaven fent les obres i que s'hi traslladarien joves d'entre catorze i divuit anys", comenta Martínez que assegura que va quedar totalment "sorpresa" amb aquets anunci.  "Li vaig dir que em semblava una barbaritat que em truquessin per dir-me una cosa així, ja que considerava que hauríem d'haver-la treballat prèviament", comenta la socialista que afegeix que ja en aquell moment va manifestar el seu neguit: "Vaig dir que creia que seria un problema per la ciutat", apunta.  En aquest sentit explica que quan els veïns van tenir constància dels fets van demanar una reunió amb ella en què els va explicar el que passava. "Ells també van expressar la seva voluntat que això s'aturés", relata Martínez que alerta que "un centre d'integració per definició no respon al que aquí es vol posar".  La batlle exigeix a la DGAIA que aturi el projecte i faci les coses bé. Amb tot, diu que "com les coses s'han fet tan malament" serà impossible que l'Ajuntament pugui posar-se d'acord amb el Govern perquè aquesta proposta prosperi.  "No som una ciutat racista, som una ciutat acollidora que ha treballat molt i que s'ha fet gran amb l'arribada de ciutadans d'altres punts de l'Estat i del món", assenyala l'alcaldessa que lamenta la situació "s'alarma social" que s'ha generat. "La DGAIA ja ens té acostumats a fer les coses malament però aquest cop s'ha passat", ha etzibat.  Obres sense permís Martínez també ha carregat contra l'executiu català perquè afirma que van començar-se a fer diverses obres per adequar l'interior de l'edifici sense tenir els permisos pertinents. "L'autorització que van demanar era d'un assabentat d'obres, no s'ajustava amb el que s'estava fent i hem aturat els treballs", comenta.  Assegura que si volen reprendre les obres hauran de presentar un projecte i demanar el permís necessari. També avisa que preveu que estiguin aturades un temps.

Summary: L'alcaldessa de Rubí exigeix a la DGAIA que aturi el trasllat de 80 MENA al municipi i adverteix que la població "no és racista"


L’asseguradora llançarà la seva filial Verti al mercat dels EUA a partir de 2017 ACN Madrid.-Mapfre preveu assolir uns ingressos de 31.000 milions d'euros al tancament de 2018 i destinarà a retribuir els seus accionistes com a mínim el 50% dels beneficis del grup durant el període 2016-2018, amb una rendibilitat mitjana a l’entorn del 5%, segons ha anunciat la companyia asseguradora durant la celebració aquest divendres de la seva junta general d’accionistes. La firma asseguradora també ha avançat que llançarà la seva filial d’automoció i llar al mercat dels EUA a partir de 2017. Mapfre ha recordat durant la junta que va pagar més de 540 milions d'euros en impostos el 2015, amb una taxa impositiva efectiva del 30,4 per cent. La companyia també ha posat en marxa el Pla de Sostenibilitat 2016-2018 i el Pla de Transparència Activa, “que han de contribuir a afermar la visió de Mapfre com a asseguradora global de confiança”, segons ha informat en un comunicat.

Summary: Mapfre preveu ingressar 31.000 milions d’euros al tancament de 2018


L'advocat belga de Carles Puigdemont, Paul Bekaert, ha assegurat en declaracions a l'ACN que no veu marge perquè el seu client sigui detingut a Finlàndia, on es troba actualment. Ho ha afirmat després que el jutge del Suprem Pablo Llarena hagi dictat ordres europees i internacionals de detenció contra Puigdemont, Rovira, Serret, Comín, Puig i Ponsatí. "L'euroordre encara no ha arribat i cal que el text judicial sigui traduït", ha dit. A més, assegura que no "marca la diferència" el fet que sigui a Hèlsinki -on té actes programats fins aquest dissabte- i no a Brussel·les. Recorda que tot i que els dos països són membres de la Unió Europea, el més "lògic" és que es repeteixi el procediment judicial a Bèlgica, país de residència de Puigdemont. Bekaert ha vaticinat també que tot i que encara no ha pogut veure el text del jutge el més probable és que es torni a produir el mateix "teatre" que ja van viure Puigdemont i la resta de membres del Govern que van establir-se inicialment a la capital belga. El 5 de desembre, i un cop ja havia assumit la causa, Pablo Llarena va desactivar les ordres europees dictades per la magistrada de l'Audiència Nacional Carmen Lamela. Ho va fer davant el risc que la justícia belga lliurés els investigats per delictes menors que afronten els que no han marxat i estan compareixent al Suprem. En aquell moment, va deixar vigent només una ordre a nivell espanyol contra tots ells. Bekaert va defensar en una entrevista amb l'ACN al gener que Puigdemont havia de quedar-se a Bèlgica fins que Madrid fos "raonable".

Summary: L'advocat belga de Puigdemont no veu marge perquè sigui detingut a Finlàndia


Els centres de fauna de la Generalitat han atès més de 900 animals ferits o malalts durant l'emergència sanitària. Concretament, entre el 16 i el 29 de març, els centres d’Aiguamolls de l’Empordà, Torreferrussa i Vallcalent, a l’Alt Empordà, el Vallès Occidental i el Segrià, han atès un total de 920 exemplars, enfront dels 1.078 del mateix període de l’any anterior. Així, els professionals d'aquest servei -considerat essencial- han permès mantenir les xifres d’atenció en infermeria amb valors pràcticament similars al mateix període de l’any anterior. Amb tot, sí que hi ha hagut una davallada significativa pel que fa al nombre d’ingressos nous, 71 pels 230 registrats el mateix període de l'any passat.   Malgrat tot, continuen arribant animals gràcies a la col·laboració del Cos d’Agents Rurals i els centres veterinaris que centralitzen, localitzen i traslladen animals ferits arreu del territori. Entre els que han arribat als centres de fauna durant el confinament hi ha xoriguers, merles, falcons pelegrins, òlibes, tortugues, aligots, ratpenats, i eriçons. També un exemplar de tallarol de casquet, que va arribar mort a conseqüència d’una ferida de perdigó, tot i el confinament. Pel que fa als alliberaments, seguint les recomanacions i mesures de prevenció i seguretat extraordinàries durant l’emergència sanitària es duen a terme dins de les instal·lacions dels centres. En total en els tres centres, s’han deixat anar més de 78 animals, enfront dels 30 del mateix període de l’any anterior. El quart centre de fauna gestionat pel Departament de Territori i Sostenibilitat, el de Canal Vell (Baix Ebre), no disposa d’aquestes dades. Serveis mínims El servei als centres de fauna es manté operatiu amb equips en serveis mínims des que es va iniciar el confinament.   A més, el Departament de Territori i Sostenibilitat ha implementat un protocol per detallar un seguit de mesures extraordinàries prioritzant la protecció dels treballadors en qualsevol tractament, maneig, o tasca que es realitzi al centre. A més de concretar mesures d’higiene, i establir una distància de seguretat de 2 metres entre el personal, el document prohibeix l’entrada als centres de persones alienes al personal, i estableix el magatzem o la porta de les oficines dels centres com únic punt de recollida d’animals. El personal ha de dur mascaretes i guants en el moment de la recollida. En finalitzar la jornada de treball es procedeix a la desinfecció de la zona de treball de tal manera que qui entri en el següent torn, treballi en condicions de higiene segures. També es prohibeix utilitzar el material d’ús comunitari del menjador. Les necròpsies han quedat suspeses, en no considerar-se servei essencial.

Summary: Els centres de fauna de la Generalitat atenen més de 900 animals durant l'emergència sanitària


Les exportacions catalanes van augmentar un 2% el primer semestre de l'any en comparació amb el mateix període del 2018, amb un valor total de 37.374,9 MEUR, segons recull l'estadística que periòdicament publica el Ministeri d'Indústria. Aquestes exportacions suposen un 25,4% del total de l'Estat. Per sectors, el de productes químics, els de bens d'equip i el de l'automòbil lideren el rànquing. Mentre els dos primers han augmentat -4,9% i 3,7%, respectivament-, el del sector de l'automòbil va registrar una davallada del 16%. Per països, França va ocupar la primera posició de les exportacions catalanes, seguit d'Alemanya i Itàlia.  Per demarcacions, les exportacions va creéxer a totes a excepció de Lleida, on van baixar un 4,1% fins als 903,9 MEUR. A Tarragona van augmentar un 8,2% amb un total de 4.357,1 MEUR, a Girona un 5,5% amb un total de 2.821 MEUR i a Barcelona un 1% fins als 29.292,9 MEUR.  Per sectors, el de productes químics va exportar per valor de 10.069 MEUR i va suposar el 26,9% del total de les exportacions de Catalunya. Els bens d'equip van exportar el 17,6% amb un total de 6.573,8 MEUR i el sector de l'automòbil va representar el 14,5% de totes les exportacions catalanes amb 5.412,2 MEUR.  Per productes, els més exportats en volum econòmic són els vehicles d'automòbil, el segon lloc l'ocupen les matèries plàstiques i el tercer els productes farmacèutics.  D'altra banda, les importacions van pujar un 4,7% fins als 47.553,7 MEUR.  Creixen un 1,7% a l'Estat Al conjunt de l'Estat, les exportacions van créixer un 1,7% en el primer semestre i van assolir els 147.408 MEUR, màxim històric del període. D'altra banda, les importacions van augmentar un 1,6% fins als 162.120 MEUR, també màxim històric.  Entre els principals sectors, van créixer les exportacions de bens d'equip (6,7%); alimentació, begudes i tabac (3,5%) i productes químics (3,2%). En canvi, les del sector automòbil van baixar un 5,7%. Per origen, les dirigides a la Unió Europea (UE) van augmentar un 1,5% entre gener i juny en comparació amb el mateix període de l'any passat.  D'altra banda, les que van anar a tercers destins van augmentar un 2,2%, amb increments a Amèrica del Nord (10,6%), Àsia –sense Orient Mitjà- (8,9%), Àfrica (5%) i Oceania (2,9%). Per contra, es van reduir les dirigides a Orient Mitjà (13,4%) i Amèrica Llatina (2%).

Summary: Les exportacions catalanes augmenten un 2% en el primer semestre de l'any


L’Agència de Salut Pública de Catalunya (ASPCAT) ha confirmat aquest dimarts un brot de xarampió a l’Hospital Verge de la Cinta de Tortosa amb deu casos confirmats i cinc més de sospitosos, pendents dels resultats analítics. Dels confirmats, cinc són persones treballadores de l’hospital o d’empreses de serveis externs vinculades al centre, mentre que els altres cinc són persones que han estat visitades al centre o han estat amb alguna de les anteriors. Es dona el cas que tots els casos confirmats són de la mateixa cadena de transmissió. El primer cas es va notificar el passat 22 de març en una treballadora del centre. Cap de les persones afectades ha requerit ingrés hospitalari i la malaltia cursa sense complicacions. A tots els casos confirmats i als sospitosos se’ls han prescrit mesures d’aïllament als seus domicilis fins a passar el període de transmissió. Els serveis de vigilància epidemiològica de l’Agència de Salut Pública al Camp de Tarragona i Terres de l’Ebre estan realitzant la investigació epidemiològica del brot en coordinació amb la Unitat Bàsica de Prevenció de l’ICS, el servei de Medicina Preventiva de l’Hospital Verge de la Cinta i amb els serveis de prevenció de les empreses externes, de cara a efectuar una vigilància activa de les persones treballadores i els seus contactes. S’ha enviat informació a tots els centres sanitaris, recordant el protocol a seguir per al personal sanitari.  En un comunicat, l’Agència de Salut Pública de Catalunya recorda la importància que el personal que treballa als centres sanitaris estigui correctament vacunat. A Catalunya, qualsevol sospita de xarampió s’ha de notificar a través de la Xarxa de Vigilància Epidemiològica per tal de dur a terme precoçment les actuacions de control corresponents i limitar l'aparició de casos secundaris mitjançant l’adopció de mesures preventives adequades. El període de temps durant el qual els malalts poden contagiar altres persones va des d'uns 4 dies abans fins a 4 dies després de l'aparició de l'erupció a la pell.  Des del moment en què es produeix el contagi a una persona susceptible fins que apareixen els primers símptomes poden passar entre 7 i 21 dies, que és el període d'incubació de la malaltia. El xarampió comença amb símptomes de refredat i febre superior als 38°C, amb afectació de l'estat general. Passats entre tres i set dies dels primers símptomes, apareix l'erupció vermellosa característica. Dura, com a terme mitjà, entre set i deu dies. La malaltia és més greu en infants molt petits i en adults. Poden presentar-se complicacions del xarampió, que inclouen otitis, pneumònia i encefalitis. El xarampió és una malaltia que dona immunitat de per vida, però totes les persones que no han patit la malaltia ni han estat vacunades són susceptibles de patir-la. Des de l'Agència de Salut Pública de Catalunya es duen a terme les actuacions destinades a prevenir l'aparició de més casos i limitar l'extensió dels brots i es recorda a tota la població la importància de la vacunació, especialment entre el personal sanitari.

Summary: Deu afectats per un brot de xarampió a l’Hospital Verge de la Cinta de Tortosa


Els tiets de la nena que va ser assassinada a Vilanova i la Geltrú aquest dilluns van trobar el seu cos sense vida a sota d'un matalàs del pis de l'home que va ser detingut. El cap de la Divisió d'Investigació Criminal (DIC), l'intendent Antoni Rodríguez, ha explicat que familiars i una dotació dels Mossos d'Esquadra van cercar la menor, porta a porta, pel bloc de pisos dels avis i que, al primer primera, els va rebre un home vestint una tovallola que va negar saber res de la desaparició. Tot i això, mentre la cerca continuava, familiars i veïns van sospitar de l'actitud que havia tingut l'home i els tiets van tornar a picar la seva porta; aleshores, aquest veí, ja vestit, va començar a manifestar-se "molt incongruentment" davant la insistència dels familiars. Els tiets van entrar de "manera molt coratjosa i, mentre un es va quedar a la porta amb l'home, l'altre va revisar les estances", ha relatat Rodríguez. En una habitació que estava tancada, el tiet va trobar un matalàs fora de lloc i, a sota, el cos sense vida de la nena. El detingut, de 42 anys i molt lligat a la vida cultural de Vilanova i la Geltrú, té un antecedent per un requeriment judicial per amenaces lleus a la seva exparella i a la seva filla.

Summary: Els tiets de la nena assassinada a Vilanova i la Geltrú van trobar el cadàver a sota d'un matalàs del pis del detingut


EUiA ha lamentat aquest dimecres que el coordinador federal d'Izquierda Unida (IU), Alberto Garzón, vulgui donar empara als crítics amb la formació catalana que pretenen crear una delegació d'IU a Catalunya. En un comunicat, EUiA assegura que es tracta de gent que "no reconeix Catalunya com a subjecte polític" i que busca enfrontar les dues formacions, i a la vegada afirma que la formació espanyola "s'equivoca entrant en aquest plantejament, trencant amb un marc de relacions històriques entre organitzacions germanes". IU va aprovar el 8 de juny suspendre el protocol de col·laboració amb EUiA arran de la incorporació del seu líder, Joan Josep Nuet, a la llista d'ERC a les eleccions espanyoles. Aquella assemblea d'IU també va decidir "posar en marxa totes les mesures necessàries" per garantir la representació del partit a Catalunya "i la cobertura dels militants d'EUiA" crítics amb la direcció. Per això, es va convocar una assemblea oberta a Catalunya –que té lloc avui a Sant Adrià de Besòs– en què Garzón previsiblement beneirà la creació d'una delegació catalana d'IU. Davant d'això, EUiA ha manifestat que "és legítim constituir una delegació d'IU a Catalunya, però expressa una incomprensió del que hi passa a Catalunya". La formació catalana defensa que "Catalunya és un subjecte polític i que les propostes polítiques per a Catalunya s'han de debatre i elaborar a Catalunya". Així mateix, es defensa de les acusacions de possibles irregularitats i garanteix que "la direcció d'EUiA ha actuat amb escrupolós respecte per les normes internes de l'organització".

Summary: EUiA critica que Garzón doni empara als crítics que volen crear una delegació d'IU a Catalunya


El secretari d'Organització de Podem, Pablo Echenique, ha carregat aquest dissabte des de Terrassa contra els blocs independentista i constitucionalista i en concret s'ha aturat per interpel·lar els republicans amb una "pregunta molt pertinent". "No sabem què proposen" per després del 21-D. Però més enllà del full de ruta, Echenique ha assegurat que no sap qui és el candidat dels republicans a la presidència de la Generalitat. "Oriol Junqueras o Marta Rovira? Algú ho sap? Jo no ho tinc completament clar", ha etzibat en un acte dels comuns a la Jazz Cava de Terrassa. Echenique ho ha dit en reduir les candidatures per aquest 21-D a dues. "La dels blocs i la papereta de la clau", ha assegurat en referència a CatECP. "La dels fronts és complicadeta i ens presenta opcions diferents: té embolcalls de balls, de candidats racistes, de somriures 'profident' i de fulls de ruta cap enlloc, però els sis caramels tenen més o menys el mateix gust", ha insistit Echenique. De fet, creu que escollir entre JxCAT, ERC, CUP, Cs, PSC o PPC el 21-D suposa optar per "més procés o per la gent que li va molt bé que hi hagi més procés".  En analitzar "la papereta dels blocs", Echenique ha assegurat que hi ha tres candidatures que s'aixopluguen sota el paraigües de "la República unilateral de l'endemà". Una és JxCat, que lidera Carles Puigdemont. "Tot i l'intent d'ocultació del PDeCAT-CDC, té el dubtós honor de ser l'únic partit capaç de disputar el premi de partit més corrupte d'Europa al PP", ha assegurat. I més enllà de les acusacions contra Esquerra, Echenique també ha carregat contra la CUP per "ser molt revolucionaris però votar pressupostos amb retallades", ha afegit.  Al seu torn, ha carregat contra els d'Inés Arrimadas per "intentar trencar la convivència" a Catalunya. "Els molesta que els diguem la veritat", ha assegurat just abans d'acusar Xavier García Albiol d'usar "el manual" de Le Pen. També ha carregat contra Miquel Iceta, candidat del PSC, per "un dia ballar i l'altre fer-se un selfie amb l'extrema dreta".  És en aquest context que ha erigit CatECP amb "orgull" i "com la única" llista que defuig el discurs dels dos blocs, "una falsa dicotomia". "La clau també és perquè ens ajudeu a canviar Espanya; i vinc a demanar-vos ajuda, si us plau no ens deixeu sols", ha reclamat Echenique.  El dirigent de la formació morada, que ja va estrenar la campanya de Podem a Catalunya aquest divendres al vespre des d'El Vendrell, ha compartit escenari també amb l'eurodiputada Marina Albiol. "Alguns venim de Brussel·les a fer campanya", ha bromejat.

Summary: Echenique, a ERC: "No sabem què proposen i no sabem qui és el candidat"


El conseller d'Interior, Miquel Buch, ha afirmat que al ja exalcalde de Badalona, Àlex Pastor, "se li aplicarà la llei corresponent" com a qualsevol altre ciutadà en les mateixes circumstàncies. Així ho ha dit a Catalunya Ràdio, després que l'alcalde fos detingut aquest dimarts a la nit a Barcelona per conduir begut, saltar-se el confinament i atemptat a l'autoritat. Buch ha confirmat que Pastor va ser aturat perquè "mostrava simptomatologia d'haver consumit alcohol" i es va seguir el procediment habitual en aquests casos. El conseller no ha volgut donar detalls sobre com es van desenvolupar els fets en assegurar que no li correspon a ell precisar aquestes qüestions.

Summary: Buch afirma que a Pastor "se li aplicarà la llei corresponent" com a qualsevol altre ciutadà


El municipi de Veciana és l'encarregat, des de fa pocs mesos, de donar a conèixer l'extens patrimoni religiós que conserva la comarca de l'Anoia. Ho fa a través del centre d'interpretació 'Art Ecclesia', ubicat a l'antiga església de Santa Maria de Segur, i que també té l'objectiu de contribuir a la dinamització turística del territori, segons ha apuntat a l'ACN el batlle del municipi, Jordi Servitje. A les instal·lacions hi ha diferents panells informatius amb els elements patrimonials religiosos més rellevants de la comarca, que estan distribuïts per èpoques, i que presenten una gran diversitat d'elements, com ara esglésies, castells, portalades, capelles, creus o talles romàniques. Servitje ha recordat que Veciana és un dels municipis amb més patrimoni de la comarca, amb 33 edificis religiosos inventariats, tot i tenir una població de 175 habitants.  Gràcies a les subvencions de diverses administracions, el petit poble de Veciana va poder tirar endavant la rehabilitació de l'antiga església de Santa Maria de Segur per convertir-la en el centre d'interpretació 'Art Ecclesia'. Segons ha detallat l'alcalde del municipi, Jordi Servitje, l'església es trobava en un avançat estat de deteriorament, ja que durant els anys setanta es va deixar d'utilitzar i des d'aleshores va quedar tancada. "Fa dos anys no s'hi podia ni entrar perquè estava ple d'esquerdes, no hi havia llum i hi havia molta runa", ha relatat Servitje, qui ha explicat que "la nostra primera idea era només rehabilitar l'edifici, però aquesta va anar evolucionant fins a convertir-se en el centre d'interpretació". En total, el projecte ha costat gairebé 240.000 euros. 'Art Ecclesia' consta de diferents panells amb informació del patrimoni religiós que té la comarca de l'Anoia, des de capelles i esglésies, passant per les portalades, les creus de terme o els retaules. L'exposició, segons ha detallat Servitje, s'ha estructurat segons les diferents èpoques en què es van construir les edificacions i elements patrimonials, com són el romànic, el gòtic o el barroc. A més, els visitants també compten amb un audiovisual, en què s'explica la història dels elements més significatius.  El batlle de Veciana ha relatat que aquest centre d'interpretació té l'objectiu de "fer una pinzellada" de tot allò que es pot trobar a la comarca de l'Anoia perquè "els visitants es facin una idea de tot el que tenim i, a partir d'aquí, decideixin fer diferents rutes i vagin a visitar els elements 'in situ'". Servitje ha explicat que fins ara no hi havia cap centre que aglutinés tota la informació relacionada amb el patrimoni religiós, sinó que "ho teníem tot escampat i aquest centre vol ser el lligam".  L'exposició també compta amb un espai dedicat íntegrament al poble de Veciana que, segons ha explicat Servitje, "és el municipi de la comarca de l'Anoia que aglutina més patrimoni religiós". De fet, el poble té inventariats un total de 33 edificis religiosos, tot i que només hi viuen 175 habitants. En aquest sentit, l'alcalde ha explicat que això és degut al fet que abans de la fil·loxera als quatre nuclis que componen el municipi de Veciana hi vivien més de 800 persones i es van aixecar quatre castells, al voltant dels quals es van construir una gran diversitat d'edificis religiosos com ermites, capelles o esglésies. Un dels elements destacats és l'església de Sant Pere del Vim, del segle XI, o la de Santa Maria de  Veciana, del segle XII.  Impuls a la promoció turística del territori Servitje ha relatat que el nou centre d'interpretació de l'art religiós de l'Anoia vol posar el seu granet de sorra en la promoció turística del territori. Segons el batlle, l'Anoia "és una comarca molt diversa, amb un paisatge molt diferent entre el nord i el sud del territori, amb una part més segarrenca i l'altra més penedesenca". Amb tot, el batlle creu que això pot ser un punt a favor per la comarca perquè "els visitants poden fer dins d'un mateix territori rutes totalment diferents". En aquest sentit, Servitje creu que cal que la gent de la comarca es cregui el potencial que té perquè "tots tenim clar que el sector turístic és un motor molt interessant i s'ha d'explotar".

Summary: Veciana projecta el patrimoni religiós anoienc a través del centre d'interpretació 'Art Ecclesia'


La circulació de trens a l'R1 i RG1 s'ha restablert per les dues vies des del voltant de les quatre de la tarda entre Badalona i Sant Adrià de Besòs (Barcelonès) després d'un atropellament mortal en aquest tram, segons ha indicat Renfe. La companyia ferroviària ha apuntat que els combois aniran recuperant la freqüència de pas habitual de forma progressiva després que des de la una del migdia s'hagin acumulat retards de més de mitja hora a la línia on els trens han hagut de circular per via única de Badalona a Sant Adrià de Besòs.

Summary: Restablerta la circulació de trens per les dues vies a l'R1 entre Badalona i Sant Adrià de Besòs


El Parlament ha aprovat a la Comissió d'Afers Institucionals (CAI) una proposta de resolució de condemna dels "actes violents o incendiaris" contra seus de partits polítics, sindicats o associacions, així com les "amenaces i agressions" contra grups o individus. El text aprovat a proposta del grup PSC-Units també rebutja els "actes vandàlics o violents que s'han produït en el context de concentracions i manifestacions celebrades en els darrers mesos". D'altra banda, la comissió ha rebutjat una proposta de resolució de Cs sobre la "neutralitat institucional" a l'espai públic i les diferents peticions de compareixences de membres del Govern.  Un altre dels punts aprovats de la proposta de resolució del PSC reclama un "debat públic" en el què tota la ciutadania i els actors polítics i socials puguin exercir plenament i en condicions d'igualtat el seu dret a la llibertat d'expressió, reunió i manifestació.  En canvi, la CAI ha rebutjat un altre punt d'aquesta proposta de resolució en què el Parlament rebutjava la "criminalització de la protesta social implícita en la Llei de Seguretat Ciutadana així com les actuacions policials en les què s'ha produït un ús abusiu i desproporcionat de la força". I també s'apel·lava al principi de submissió dels poders públics a "l'imperi de la llei". JxCat, ERC i la CUP hi han votat en contra.  Promoció de l'esport femení En la comissió celebrada aquest dimecres també s'ha aprovat per unanimitat una proposta de resolució inicialment de Cs sobre la promoció de l'esport femení. Concretament, el text aprovat aposta per potenciar la incorporació de dones àrbitra o jutges en l'àmbit de la competició professional i no professional, fomentant el seu accés a cursos de formació. Així mateix, també s'ha aprovat que a les convocatòries d'ajuts a consells esportius, clubs i federacions esportives de Catalunya s'estableixi com a "criteri de valoració positiu la incorporació de la dona a l'esport, l'impuls i la promoció de la participació femenina en tots els seus àmbits i estructures, i la promoció de la igualtat en els seus estatuts o reglaments".

Summary: El Parlament condemna els "actes vandàlics" contra seus de partits i en manifestacions


Itacamba Cemento, societat instrumental ubicada a Bolívia participada a parts iguals per Ciments Molins, Votorantim Ciments de Brasil i la Companyia de Ciment Camba (Coceca), ha inaugurat amb la presència del president bolivià, Evo Morales, la seva primera planta de producció de ciment a Bolívia, ubicada a la localitat de Yacuses, a la província de German Busch de Santa Cruz. La posada en marxa d'aquest nou centre de producció ha suposat una inversió agregada de 190 milions d'euros per part dels tres socis d'Itacamba. La nova planta té capacitat per produir 950.000 tones de ciment a l'any, que sumades a la producció de la mòlta que la companyia ja té a Puerto Quijarro, sumarà una producció d'1,2 milions de tones a l'any.  Ciments Molins destaca que amb la posada en marxa d'aquesta nova fàbrica, Bolívia passarà a ser autosuficient en ciment, sense dependre de les importacions.  En la construcció de la planta s'han contractat 1.650 treballadors i a partir d'ara, pel manteniment de l'activitat del centre de producció, la previsió és contractar 540 persones en llocs de treball directes i indirectes (logística i distribució).  Després d'aquesta operació, la divisió sud-americana de Ciments Molins queda reforçada. A la inauguració d'aquesta planta a Bolívia, s'afegeix l'inici de la construcció d'una nova planta al municipi de Sonsón a la regió colombiana d'Antioquia, amb capacitat de produir 1,35 milions de tones de ciment; i la nova construcció d'una nova línia de producció de 3.000 tones al dia a la fàbrica d'Apazapan de la mà de la Corporació Moctezuma.

Summary: Ciments Molins posa en marxa el seu primer centre de producció de ciment a Bolívia


La conselleria valenciana de Sanitat ha alertat sobre la intoxicació de 39 persones que haurien consumit musclos d'origen gallec en un hotel de Xàbia (Marina Alta). Segons fonts de la conselleria, els malalts evoluciones de manera favorable. L'Agència espanyola de consum, seguretat alimentària i nutrició (Aecosan) també ha informat d'aquesta infecció i ha anunciat que el lot, distribuït al País Valencià i Navarra, ha estat retirat del mercat. Com a mesura de precaució l'Aecosan  ha recomanat que aquells que poguessin tenir aquest producte s'abstinguin de consumir-lo i ha assenyalat que es tracta d'un lot de musclos congelats de la marca Estrella Polar amb el número '0100DOP-18', fabricat el 19 de gener del 2018.  Les autoritats sanitàries han informat que dins de l'estudi epidemiològic realitzat per les autoritats competents, es van prendre tres mostres de femta d'afectats, detectant la presència de norovirus. També es va procedir a la presa de mostra prospectiva del producte sospitós (musclo cuit) d'una caixa del mateix lot i proveïdor, detectant la presència d'Norovirus GI i GII.

Summary: El govern valencià alerta sobre un lot de musclos gallecs que ha provocat la intoxicació de 39 persones a Xàbia


L'Ajuntament de Valls ha donat a conèixer les cinc empreses seleccionades -d'un total de 18 candidates- per participar en el concurs d'idees de la museografia del Museu Casteller de Catalunya que s'està construint a la ciutat. Les firmes escollides pel jurat en base a la seva experiència professional, premis i distincions rebuts, i composició dels equips, són Ámbito Cero, Ignasi Cristià SL, Produccions Culturals Transversal, Julia Schulz-Dornburg & Eurecat Fundació Alira i Varis Arquitectes, precisament l'estudi que ja executa el projecte arquitectònic del futur museu. Les empreses tenen dos mesos per presentar la seva proposta de museografia i el jurat preveu prendre una decisió definitiva al gener.

Summary: Cinc empreses catalanes opten a adjudicar-se la museografia del Museu Casteller de Catalunya a Valls


La basílica de la Sagrada Família de Barcelona ha estrenat amb l'entrada del nou any deu arcs detectors de metalls i deu escàners per tal d'incrementar la vigilància sobre els objectes que porten els visitants. Com si fos un aeroport, els milers de visitants diaris han de passar els controls de seguretat i han de deixar fora objectes tallants, esprais i altres objectes que puguin ser utilitzats com a armes. Amb aquestes mesures pràcticament ha conclòs el pla estratègic de seguretat iniciat fa més d'un any, i s'afegeixen a les mesures de protecció exterior promogudes pels Mossos d'Esquadra i la Guàrdia Urbana amb les restriccions de circulació i instal·lació d'obstacles fixos als carrers del voltant. Sis arcs i escàners per als visitants individuals i quatre més per als de grups, situats a les entrades del carrer Marina poden absorbir uns 1.500 visitants per hora i en cas de celebració religiosa multitudinària podrien controlar fins a 4.000 visitants en mitja hora, segons Marc Martínez, director de Seguretat i Operacions de la basílica. La instal·lació, que ha trigat un any, es va començar a provar a finals de desembre i l'1 de gener va entrar plenament en funcionament. Ha costat uns 2 milions d'euros i ha suposat la contractació de dotze efectius més de seguretat, que ja arriben a la quarantena, per vigilar el temple les 24 hores del dia els 365 dies de l'any. Quan els visitants arriben a l'entrada se'ls indica a quin escàner i arc han de passar, ja que estan numerats. Allà han de deixar bosses, gorres, abrics i altres objectes com cinturons metàl·lics a les safates de l'escàner i les persones passen per l'arc detector de metalls. Si l'arc pita, un vigilant de seguretat els passa un detector de metalls manual. El procediment és molt similar al dels aeroports, tot i que sí que es poden introduir líquids. Xavier Martínez, director general de la Fundació de la Sagrada Família, explica que la seguretat de visitants i treballadors és un "signe d'identitat" de la basílica, que es vol assemblar al nivell de seguretat que hi ha per entrar a la plaça i la basílica de Sant Pere del Vaticà, a Roma. Aquestes mesures de seguretat internes s'afegeixen a les que s'han pres a l'exterior amb motiu dels atemptats terroristes de l'agost passat. Al novembre es va tallar el trànsit  al carrer Sardenya entre Provença i Mallorca, aprofitant la instal·lació de la Fira de Nadal de la Sagrada Família. En aquesta zona se superposen els visitants del temple i els compradors d'objectes nadalencs. El tall a Sardenya suposa desplaçar temporalment les dues parades del bus turístic que existeixen actualment en aquesta via, que es mouran fins al carrer Nàpols, entre el carrer Provença i el carrer Mallorca. Els operadors turístics adaptaran el seu recorregut a la nova ubicació de la parada. Mentre duri l’afectació, l’aparcament d’aquest tram (set places en total) quedarà suprimit. El tancament d’aquest tram de carrer es va realitzar amb jardineres de grans dimensions i cubs de formigó, que es distribuiran estratègicament per possibilitar el tall. Abans de Cap d'Any es va tallar la circulació en tres trams més de carrers de l’entorn del temple de manera definitiva. Així, s'ha actuat al carrer Marina, entre València i Mallorca i entre Mallorca i Provença. També està tallat Provença entre Marina i Sardenya. Els veïns de la zona poden seguir accedint als seus aparcaments i es permet el pas als vehicles d’emergències.

Summary: La Sagrada Família instal·la deu escàners i arcs detectors de metalls per incrementar la vigilància sobre els visitants


Les organitzacions JARC, Asaja, la Federació d'Entitats Catalanes de Ramaders d'Oví i Cabrum (FECOC), l'Associació de Ramaders del Pallars, l'Ovella Xisqueta, Aranesa, el Cavall Pirinenc i la Bruna del Pallars Sobirà han plantejat un ultimàtum al Departament d'Agricultura per tal d'aplicar la vacunació contra la llengua blava als ramats d'oví i boví, tal com obliga una ordre estatal en 27 comarques de Catalunya. Exigeixen que la conselleria es comprometi per escrit i de forma "ràpida" a indemnitzar "tots" els danys que pugui ocasionar la vacunació en el bestiar i allargar el període previst per aplicar-la fins el 30 de juny –finalitza el 30 d'abril-, entre altres reivindicacions que si no són acceptades per l'administració, molts ramaders seguiran sense vacunar, segons asseguren. Aquestes organitzacions denuncien "coaccions" a ramaders per part de les oficines comarcals del departament, així com dels veterinaris habilitats per fer la vacunació, per tal que l'acabin aplicant.

Summary: Organitzacions ramaderes donen un ultimàtum a Agricultura per aplicar la vacunació contra la llengua blava


La plataforma 'Salvem Garriguella' acusa a l'Ajuntament de fer una "operació de maquillatge" amb la presentació del projecte de macrocàmping al municipi, on el promotor va assegurar que serà respectuós amb l'entorn i que l'equipament serà "sostenible". L'entitat critica que no s'hagi parlat dels problemes d'aigua que, segons diuen, provocarà la infraestructura, ni tampoc dels de residus així com la "destrucció ambiental i paisatgística" que suposarà per a tota la comarca.  També acusen el Govern municipal de fer la presentació després d'haver tramitat una aprovació inicial del projecte "massa discreta", que no ha permès "presentar cap al·legació". Amb tot, els contraris a la iniciativa insisteixen que contravé el Pla Territorial de les Comarques Gironines i el Pla Director Urbanístic de la Serra de Rodes. L'equipament tindrà una capacitat màxima per a prop de 2.000 persones  i suposarà una inversió d'entre 8 i 10 MEUR.  El promotor del projecte del macrocàmping va presentar aquest dijous el projecte i va defensar, des de l'Ajuntament, que serà respectuós amb l'entorn i que es farà de manera sostenible. Segons va explicar, l'espai tindrà 665 parcel·les, comptarà amb serveis soterrats i tindrà una capacitat màxima per a 1.995 persones. De les 17 hectàrees que ocuparà, sis estaran dedicades a l'espai d'acampada. En total, suposarà una inversió d'entre 8 i 10 MEUR.  L'alcaldessa del municipi, Isabel Teixidor, també va defensar el projecte, que va qualificar de "paisatgísticament ben treballat". A més, va afirmar que "alguns veïns potser no se l'han mirat bé del tot, perquè es busca molts plantació d'arbres". El projecte ja està aprovat inicialment i a partir d'ara s'ha de tramitar l'informe territorial i urbanístic així com la declaració ambiental estratègica. Un cop superat aquest cas, l'Ajuntament abordarà l'aprovació provisional.  Les explicacions, però, no han convençuts els contraris a la iniciativa, que s'han constituït a través de la plataforma Salvem Garriguella. Consideren que l'Ajuntament ha dut a terme una campanya de "maquillatge" i que no s'han posat totes les dades sobre la taula. Entre elles, els problemes d'aigua que pot comportar. Tampoc han parlat, diuen, dels residus, els vials, la construcció de bungalous, el soroll, la contaminació lumínica o la "destrucció ambiental i paisatgística" que suposarà. Tot i això, els seus promotors van defensar que la voluntat és que el càmping es connecti a la xarxa mancomunada que té Garriguella amb altres municipis però que, si no acaba essent així, es podria fer ús d'un antic pou del Mas Tòfol, on s'ubicarà la infraestructura.  Els contraris al projecte també acusen el Govern municipal de fer la presentació després d'haver començat a tramitar el projecte. Una situació que, diuen, ha deixat els veïns sense la possibilitat de "pronunciar-se ni de presentar cap al·legació".  Amb tot, insisteixen que el projecte vulnera el Pla Territorial Parcial de les Comarques Gironines i el Pla Director Urbanístic de la Serra de Verdera. Tampoc veuen clars els accessos a l'equipament, que es preveuen fer a través de la carretera comarcal C-252. Asseguren que a actualment la via no està preparada per assumir-ho i que caldrà fer actuacions per donar accés rodat a les 2.000 persones que s'hi preveuen.   L'entitat alerta que continuarà activa en contra de la iniciativa i manté que es basa en un model "insostenible".

Summary: 'Salvem Garriguella' acusa l'Ajuntament de fer una "operació de maquillatge" amb el projecte de macrocàmping


Més de 200 persones han protestat fora de l’estadi del Nàstic per la presència del rei Felip VI a la inauguració dels XVIII Jocs Mediterranis, que s’ha de celebrar aquest divendres a la nit. A uns cent metres d’aquesta concentració, convocada pel CDR de Tarragona, desenes de persones s’han ajuntat per mostrar el suport al monarca en una crida que ha fet VOX. Els Mossos d’Esquadra s’han desplegat, amb agents de l’ARRO i de la BRIMO, quan el grup que rebutjava a presència de Felip VI ha intentat desplaçar en direcció a l’altra protesta, on s’han desplegat banderes espanyoles. Els manifestants convocats pel CDR, amb moltes peces de roba de color groc, han mostrat el seu rebuig amb cassoles, xiulets i pancartes on es llegeix “que corri el Borbó”, entre altres lemes.

Summary: Concentracions a favor i en contra de la presència de Felip VI als Jocs davant de l’estadi del Nàstic


El conseller de Salut Toni Comín, cessat pel govern espanyol, ha assegurat aquest dilluns que "les porres de l'1-O van ser els botxins de la candidatura de Barcelona" per acollir l'Agència Europea del Medicament. En declaracions des de Brussel·les després que Amsterdam hagi estat escollida com a nou destí de l'EMA, Comín ha dit que "el govern espanyol no ha estat capaç de guanyar aquesta batalla diplomàtica perquè Espanya és avui un estat autoritari, de baixa qualitat democràtica i corrupte". Segons Comín, per més que "Barcelona fos la candidata perfecta", especialment en nivell tècnic, "és evident que en aquestes condicions" no podia guanyar.  En resposta a la ministra de Sanitat, Dolors Montserrat, que ha atribuït la derrota de la candidatura al procés independentista, Comín ha dit que totes les administracions havien insistit sempre en públic que "el problema no era el procés". "No és un problema sempre i quan no el converteixi en un problema l'Estat amb la seva resposta autoritària i violenta. És la violència el problema, no l'exercici de la democràcia a Catalunya", ha dit.  "Ningú té cap dubte que Barcelona era la millor, o una de les dos o tres millors candidatures des del punt de vista tècnic", ha assegurat Comín, que ha assegurat que a partir de l'1-O "la candidatura va començar a naufragar". Segons ell, "quan la Generalitat va ser apartada per part del govern espanyol, la candidatura va començar a perdre posicions i va sucumbir l'1-O contra les porres".  "Els que tenim contactes internacionals sabem perfectament que la candidatura de Barcelona a l'EMA va sucumbir l'1-O sota les porres del ministre Zoido i el govern espanyol", ha dit Comín, que considera que la ministra de Sanitat Dolors Montserrat hauria d'haver "demanat la dimissió del ministre Zoido com a símbol del fracàs".  "Europa no vol estats autoritaris, no vol estats sense qualitat democràtica", ha dit el conseller de Salut cessat. A més, Comín ha revelat que un dels primers informes d'una consulta independent sobre la candidatura de Barcelona a l'EMA apuntava "a la corrupció" a l'Estat com un dels principals problemes. "El procés no sortia ni en una línia", ha dit.

Summary: Comín: "Les porres de l'1-O van ser el botxins de la candidatura de Barcelona"


L'encara líder del PPC, Xavier García Albiol, ha afirmat que el govern de Rajoy hauria d'haver aplicat abans el 155, concretament després dels plens del  6 i 7 de setembre de l'any passat que van aprovar la llei del referèndum i de transitorietat. En una entrevista a 'Els Matins' de TV3, Albiol ha lamentat que la gestió del govern espanyol deixés el PPC enmig de "foc creuat", entre els ciutadans que veien el 155 com una agressió i els que creien que no era prou contundent. D'altra banda, Albiol ha avisat que si l'Estat no es pren seriosament el que està passant a Catalunya d'aquí a 15 o 20 anys "no hi haurà 155 que aturi la independència".

Summary: Albiol creu que Rajoy hauria d'haver aplicat abans el 155 i avisa que en 15 anys la independència pot ser imparable


Patri Torres, alumna de l'IES Pons d'Icart de Tarragona, no dona a l'abast aquest dijous atenent felicitacions i entrevistes després d'haver obtingut la millor nota de la Selectivitat a Catalunya. Amb un 9'8, s'ha convertit en centre d'atenció i assegura que la primera sorpresa ha estat ella. "Esperava tenir bona nota, però no sabia que seria la millor", ha explicat, sense deixar de somriure. Amb aquest resultats i després d'haver obtingut un 10 de mitjana al Batxillerat, Torres vol estudiar un doble Grau de Bioquímica i Biotecnologia a la Universitat Rovira i Virgili. La seva singularitat, però, no rau només en les notes: durant l'ESO va saltar del primer curs al tercer gràcies a la seva qualitat intel·lectual, de manera que ara accedirà a la universitat sent un any més petita que tots els seus companys. "El més important és portar les coses al dia, de manera que quan arriba la 'Sele' ja t'ho saps tot i només has de repassar una mica, sense preocupar-te". Aquest és el "secret" amb què Patri Torres ha assegurat que ha aconseguit obtenir un 9'8 a les proves de la Selectivitat. Segons ha explicat, el treball, l'esforç i el sacrifici han estat els elements clau per recollir aquests resultats. Ha reconegut, així, que més d'un dia se n'ha estat de sortir de festa amb els amics o de mirar la televisió amb la seva família, prioritzant els deures i l'estudi. Els últims dos anys, Torres ha estudiat la modalitat de Batxillerat Científic, amb la vista posada a la futura trajectòria universitària. De fet, ha garantit que quan feia 5è de primària ja rumiava quina carrera triaria, tenint clar que seria de l'àmbit de les ciències. Ara, entre les diferents assignatures examinades a la Selectivitat, Patri Torres ha obtingut un 10 a Biologia, Química, Anglès i Història, mentre que la matèria que li ha resultat més "fluixa" ha estat Física, amb un 8.  A partir d'ara, aquesta tarragonina de l'IES Pons d'Icart ja prepara la documentació per matricular-se a un doble grau de Bioquímica i Biotecnologia a la Universitat Rovira i Virgili. Els seus objectius, però, no s'aturen aquí, ja que posteriorment vol continuar la seva formació a l'estranger. Té els Estats Units senyalat en el mapa, tot i que no descarta altres destinacions. En tot cas, diu que vol marxar fora de Catalunya per formar-se en Química Forense. "Vull acabar treballant en la investigació criminal, com el CSI", ha explicat, rient. Salt de curs Patri Torres entrarà a la universitat amb 17 anys complerts aquest 2016. Insòlitament, començarà a estudiar el doble Grau un any abans del que és habitual, ja que durant l'ESO va avançar de curs per recomanació dels seus professors. Torres ha recordat que durant el primer curs d'ESO s'esperava una dificultat que no va percebre en cap moment, sinó al contrari, i assegura que "s'avorria". Per aquest motiu, els professors van recomanar a la família que avancés de curs, sense haver de realitzar les assignatures de 2n. Així, només amb un estiu enmig, va saltar de 1r a 3r d'ESO després de superar uns exàmens de validació. Esportista d'alt nivell A part de la constància en els estudis, Patri Torres també és perseverant en l'esport. Practica judo a nivell d'alta competició, on és Cinturó Negre.  Durant els darrers anys ha acumulat diversos títols estatals i internacionals. Així, en el seu palmarès, hi té dos ors en campionats d'Espanya i Catalunya en categoria Cadet, un or en categoria Júnior i un bronze en Absoluta. Al mateix temps, també ha aconseguit un bronze a la darrera Copa d'Europa celebrada a Fuengirola (Màlaga). "El judo m'ajuda a concentrar-me, a relaxar-me dels estudis", ha assegurat Torres, que ja està preparant les maletes per assistir a una estada internacional de concentració la setmana vinent a Castelldefels, on desitja enfrontar-se a les millors rivals del món. Per compaginar estudis i esport, ha garantit que tot és qüestió d'"organització".

Summary: Patri Torres, líder de la Selectivitat: "Esperava tenir bona nota, però no sabia que seria la millor"


Capella explica que Josep Font havia instal·lat càmeres de seguretat i alguns veien "amb mals ulls" aquests canvis ACN Barcelona.-Josep Font, fins ara director de la presó de Brians 1, ha dimitit aquest dimecres per amenaces de mort i coaccions per part d'alguns treballadors, que han fet pintades en els vestuaris i han plantat un ninot simulant un cadàver i una creu a l'exterior del centre. La consellera de Justícia, Ester Capella, ha explicat a TV3 que Font havia instal·lat càmeres de seguretat i alguns veien "amb mals ulls" aquests canvis. Només portava quinze mesos al capdavant de la presó. Capella ha apuntat que hi ha una investigació oberta per aclarir qui ha fet aquestes amenaces, però ha advertit que el Departament de Justícia no renunciarà a les polítiques que Font ha desenvolupat.

Summary: El director de Brians 1 dimiteix per amenaces de mort i coaccions d'alguns treballadors


El ministre de l'Interior en funcions, Fernando Grande-Marlaska, ha assegurat en una entrevista a El Economista que Puigdemont i la resta de consellers a l'estranger seran jutjats a espanya ''més aviat que tard''. Considera que no seria gaire ''comprensible'' que sota el paraigüa de la Unió Europea no s'entregués algú per ser jutjat a un altre país de la UE. A diferència de la primera extradició, Grande-Marlaska creu que ara ja hi ha una sentència condemnatòria, dictada pel TS, i per tant creu que la ''potencialitat incriminatòria'' és més gran. El titular d'Interior ha assegurat també que el govern espanyol garantirà la seguretat al conjunt de la ciutadania perquè els catalans puguin votar ''amb tranquil·litat, pau i seguretat''.  El ministre de l'Interior també ha assegurat que el Regne Unit té una ''obligació legal'' de cursar l'ordre europea de detenció i entrega de Clara Ponsatí ''en els termes indicats''.  Grande-Marlaska també ha defensat Pedro Sánchez i les seves declaracions sobre la Fiscalia i ha explicat que el que volia dir era que l'autonomia del Ministeri Fiscal està recollida en la Constitució i que el president "pot interessar al fiscal general de l'estat l'actuació i l'acció de la justícia en l'interès públic". Per tant, ha dit Marlaska, el govern espanyol pot "interessar l'acció de la justícia" sempre dins ''la divisió de poders i la independència entre ells'', sempre que l'interès públic ''s'ho mereixi''.  Grande-Marlaska ha recordat que la seguretat a Catalunya depèn dels Mossos d'Esquadra però que confia a poder treballar, aquest diumenge, amb la mateixa ''cooperació'' que fins ara. Marlaska també ha negat que el govern espanyol estigués ''desbordat'' amb els aldarulls a Catalunya i ha assegurat que no s'ha donat la situació per aplicar la Llei de Seguretat Nacional ni el 155.

Summary: Grande-Marlaska està convençut que Puigdemont serà jutjat a Espanya ''més aviat que tard''


L'Oficina Antifrau de Catalunya ha iniciat actuacions d'investigació contra l'Ajuntament de Lleida arran del pagament que la tinenta d'alcalde i regidora d'Hisenda, Montse Mínguez, va autoritzar el març del 2016 d'una factura de 20.000 euros de l'Aplec del Caragol "sense haver seguit el procediment de licitació negociat sense publicitat que la llei estableix per a imports superiors a 18.000 euros", segons expliquen des del Comú de Lleida, grup municipal que va posar els fets en coneixement d'Antifrau. L'agrupació d'electors recorda que davant el consegüent reparament per part de l'Interventor municipal, Mínguez va autoritzar el pagament en base a l'article 217 de la llei d'hisendes locals però, segons el Comú, la tinenta d'alcalde "hauria contravingut" l'esmentat article, que estableix que "la facultat de saltar-se un reparament d'intervenció no és delegable, perquè correspon només a l'alcalde i tan sols en pot fer ús quan hi hagi discrepàncies per dubtes en la interpretació o per urgències o força major, casuístiques que eren del tot inexistents", segons remarquen des del Comú de Lleida. (En aquesta actualització s'afegeixen les declaracions de la tinenta d'alcalde i regidora de Cultura de la Paeria, Montse Parra, en relació amb el pagament l'any 2016 d'una factura de l’Aplec del Caragol, que ara investiga Antifrau). L'expedient objecte de la presumpta il·legalitat el genera la regidoria de Participació Ciutadana que dirigeix el regidor Joan Gómez, i inclou una tramitació de despesa relacionada amb treballs d'electricitat realitzats a l'Aplec del Caragol de l'any 2015. Des del Comú remarquen que es tracta de 24.200 euros (IVA inclòs) de 'feines efectuades durant l'Aplec 2015', motiu pel qual "es tracta d'una despesa del tot prevista, amb partida pressupostària suficient, i que -per tant- necessàriament havia de passar pel preceptiu procediment negociat", segons l'agrupació d'electors. El Comú va advertir Ros de la possible irregularitat El Comú de Lleida va presentar una proposta el 4 de maig del 2016 perquè des de la Paeria es revisés d'ofici l'expedient, per tal que aquesta irregularitat se solucionés sense la necessitat que hagués d'intervenir Antifrau. Però la proposta del grup municipal "va ser ignorada", motiu pel qual va posar els fets en coneixement de l'Oficina Antifrau. Segons expliquen des del Comú, Antifrau demana a l'Ajuntament de Lleida la revisió de l'expedient de contractació, tal com ja va exigir en el seu dia el Comú. A més, aquest organisme també sol·licita que la Paeria incoï procediment sancionador en el marc de la normativa de transparència i procediment de responsabilitat personal en l'àmbit de la normativa sectorial, contra els possibles responsables. Davant els fets, el Comú de Lleida ja ha anunciat que en el pròxim Ple municipal, que se celebrarà aquest dimecres, preguntarà a l'alcalde Àngel Ros en quina data ha rebut l'Ajuntament de Lleida l'informe raonat a què fa referència l'Oficina Antifrau de Catalunya. L'agrupació d'electors també vol saber quins passos està donant Ros per revisar d'ofici l'expedient de contractació pública esmentat i per ta d'incoar el procediment sancionador contra els possibles responsables als quals fa esment l'escrit de l'Oficina Antifrau. L'equip de govern defensa que l'empresa contractada "és l'única acreditada per Indústria i homologada per Fira de Lleida" per treballar als Camps Elisis La tinenta d'alcalde i regidora de Cultura de la Paeria, Montse Parra, ha volgut sortir al pas de la investigació iniciada per l'Oficina Antifrau i a les acusacions del Comú de Lleida en relació amb el pagament d'una factura de l'Aplec del Caragol i explicar com es va gestionar aquest tema des de l'equip de govern de la Paeria. En aquest sentit, Parra ha assenyalat que l'empresa contractada "és l'única acreditada pel Departament d'Indústria (Empresa i Coneixement) i homologada per Fira de Lleida per treballar en aquestes instal·lacions –el recinte dels Camps Elisis-, les quals, durant el mes de maig són utilitzades per altres esdeveniments com són els actes de la Fira d'Abril, la Festa Major i finalment per l'Aplec del Caragol".

Summary: ACTUALIZACIÓ:Antifrau obre investigació a l'Ajuntament de Lleida pel possible fraccionament d'un contracte


El presumpte autor de la punyalada mortal a una jove de 26 anys el 4 de setembre passat en una discoteca del Port Olímpic de Barcelona s'ha suïcidat aquesta nit quan estava a punt de ser detingut en una operació dels Mossos d'Esquadra, segons avança 'El Mundo', que cita fonts de la investigació, i ha pogut confirmar l'ACN. La policia el buscava pel barri de Sant Roc de Badalona, on sembla que residia, i en els darrers dies havien aconseguit situar-lo en un domicili del carrer Cáceres. Altres informacions apunten que l'home s'hauria pogut treure la vida d'un tret. La policia havia desplegat un operatiu important a la zona per detenir el presumpte homicida. Sembla que quan s'ha disparat, cap a les deu de la nit, no hi havia cap policia dins del pis. Cal recordar que l'home estava buscat des del 4 de setembre, quan hauria apunyalat una jove de 26 anys en un local d'oci nocturn del Port Olímpic a la qual prèviament li havia intentat robar el mòbil. La noia ho va denunciar al personal de seguretat del local, que van expulsar l'individu i un altre home que l'acompanyava. En el transcurs de la picabaralla, ja a la porta del local, un dels dos va apunyalar primer un efectiu de la seguretat privada de l'establiment i després la noia, que va acabar morint hores més tard en un hospital. Els dos homes van fugir del lloc dels fets, malgrat que l'escena havia quedat enregistrada per les càmeres de seguretat del local. Pocs dies més tard, l'home que acompanyava el presumpte homicida es va entregar als Mossos d'Esquadra.

Summary: Se suïcida el presumpte autor del crim del Port Olímpic quan els Mossos estaven a punt de detenir-lo


La presidenta del grup parlamentari de CatECP, Jèssica Albiach, ha reclamat aquest dilluns votar sobre el futur de la monarquia espanyola. Després que el rei emèrit Joan Carles I hagi comunicat que s'exilia d'Espanya, Albiach ha apuntat que "per molt lluny que vagi cap fugida justificarà el seu passat fosc". La líder dels comuns al Parlament ha dit que la decisió de l'excap d'Estat no legitima una monarquia "tacada de corrupció". Per això, ha demanat "seguit investigant per decència".

Summary: Albiach reclama votar sobre el futur de la monarquia i que se segueixi investigant la presumpta corrupció


Noves imatges, a les quals ha tingut accés l'ACN, certifiquen les agressions i la destrucció del material d'enregistrament que han denunciat dues activistes d'AnimaNaturalis en la celebració d'un acte de bous a la plaça al Mas de Barberans (Montsià). En el vídeo es veu com unes quantes persones s'abalancen sobre les noies que reben estirades i cops mentre els intenten prendre les càmeres. Membres de la comissió taurina intervenen per aturar els presumptes agressors però es pot escoltar com part del públic victoreja la situació. Els Mossos d'Esquadra presentaran aquest dilluns al migdia l'atestat dels fets al Jutjat d'Amposta. Dissabte ja es van detenir quatre persones que van quedar en llibertat a l'espera de ser cridats pel jutge. Es tracta de tres homes i una dona de Sant Carles de la Ràpita, tots ells membres de la mateixa família.

Summary: Un vídeo corrobora les agressions a dues animalistes en un correbou del Mas de Barberans


La Fundació Hàbitat3, la gestora d'habitatge social impulsada per la Taula del Tercer Sector, ha aconseguit en els últims dos anys a Barcelona la cessió de 250 pisos de particulars, dels quals 140 han estat rehabilitats o adequats, i allotjar-hi 722 persones. En el marc del programa 'Pisos buits', l'Ajuntament de Barcelona finança les obres de rehabilitació, amb el 20% a fons perdut i el 80% que recupera descomptant-lo del lloguer que cobra el propietari. "Durant un temps cobra menys però es troba amb un habitatge arreglat i amb un guany de valor", ha assenyalat la presidenta d'Hàbitat3, Carme Trilla, que ha defensat com un model d'"èxit" aquesta fórmula per ampliar el parc d'habitatge de lloguer social. El consistori també s'encarrega de cobrir la diferència entre els lloguers socials, que es mouen entre 50 i 300 euros i la mitjana se situa en 160 euros, i l'import que cobra el propietari del pis. Trilla ha fet una crida a les administracions per explorar "totes les línies de treball" que permetin aconseguir habitatge social  i s'ha mostrat especialment dura amb les polítiques del govern espanyol dels últims anys. Segons dades de la fundació, Catalunya necessita 230.000 pisos de lloguer social per atendre les necessitats actuals i absorbir totes les demandes-

Summary: Hàbitat3 aconsegueix la cessió de 250 pisos buits i en rehabilita 140 per al parc de lloguer social a Barcelona


El Tribunal Constitucional ha anul·lat parcialment aquest divendres la llei que regula l'Agència de Ciberseguretat de Catalunya al considerar que excedeix les competències de l'autogovern en una matèria, la seguretat pública, que és "competència exclusiva de l'Estat". En resposta a la sentència, el Departament de Polítiques Digitals i Administració Pública ha assegurat que la decisió del TC és una "demostració que l'Estat lamina la capacitat de Catalunya d'autogovernar-se", ara en un "àmbit tan important i sensible com la ciberseguretat". Pel conseller Jordi Puigneró, es pretén "retallar l'autogovern de Catalunya per la porta del darrere, utilitzant la via judicial". El conseller ha lamentat que, en el seu parer, la ministra Meritxell Batet no hagi "mogut ni un dit per retirar el recurs". "Entenem que ja els anava bé escapçar el Govern", ha dit.  El Govern s'ha mostrat en contra de la sentència perquè considera que "protegir el país de ciberatacs en tots els seus àmbits és i ha de ser competència de la Generalitat". A més, defensa que la llei té una gran "solidesa política, jurídica i parlamentària", ja que va rebre el suport de Junts pel Sí, el PSC, Catalunya Sí que es Pot i només el vot en contra de Cs.  D'altra banda, la conselleria de Polítiques Digitals ha lamentat que la sentència del TC redueixi a l'àmbit de l'administració de la Generalitat, el sector públic i les administracions locals i la ciutadania l'abast de l'Agència de Ciberseguretat de Catalunya, i en deixi fora empreses i teixit productiu.

Summary: El Constitucional anul·la parcialment la llei catalana de ciberseguretat


Sis furgonetes i dos cotxes dels Mossos d'Esquadra han participat aquesta tarda en el desallotjament dels nou membres de la PAH que ocupaven l'oficina de Bankia del número 59 del carrer Casp des del migdia. Lucia Delgado, portaveu de la PAH Barcelona, ha explicat que tres dels activistes desallotjats tenen ordres de desnonament el novembre i els altres volen negociar el lloguer social. Han arribat a les onze del matí i després de considerar que no els donaven la solució que esperaven han decidit ocupar la seu bancària. "La resposta de Bankia ha estat enviar-nos els mossos d'Esquadra per desallotjar les famílies vulnerables de la oficina", ha explicat Delgado. El desallotjament s'ha produït a tres quarts de cinc de la tarda sense resistència i s'ha allargat quinze minuts. Alguns dels activistes portaven disfresses de presos perquè han explicat que es senten "presos de Bankia". Mentre sortien, un grup d'una cinquantena de persones concentrades a les portes de l'entitat bancària cridaven consignes com "no ens miris, uneix-te" o "i tu que estàs mirant, també t'estan robant". Han acabat la mobilització amb una acció singular alçant-se lentament, després d'haver-se ajupit, mentre repetien "imparables" a poc a poc. Aquest divendres representants de l'entitat tenen la reunió amb el conseller de Territori i Sostenibilitat, Damià Calvet, que es va comprometre a rebre'ls el 27 de setembre, després d'una concentració a les portes de l'Oficina de l'Habitatge. El principal punt a tractar serà la recuperació de la llei catalana 24/2015, que consideren que pot ajudar a aturar desnonaments perquè "obligaria els bancs i grans propietaris a oferir lloguers socials". Delgado ha exposat que estan molestos perquè saben "que es va crear una comissió bilateral que es va reunir la setmana passada" i no els van informar. "No tolerarem que no es recuperi aquesta llei en la seva totalitat", ha conclòs.

Summary: Desallotjats nou membres de la PAH que han ocupat  una oficina de Bankia durant cinc hores


El Mossos d'Esquadra, en col·laboració amb la Policia Local d'Olot, han detingut dos joves, un de 19 anys i de nacionalitat gambiana i un menor d'edat, per robar el moneder a una dona al municipi. Els fets van passar el 29 de maig cap a dos quarts de quatre de la tarda al carrer Esgleiers quan la víctima va ser abordada per dos nois que li van prendre amb força la cartera. Els mossos van iniciar una investigació per localitzar els autors i, després de visionar diverses imatges, van identificar-los. El 31 de maig, agents de la Policia Local van contactar amb els investigador perquè havien localitzat els dos sospitosos. Un cop a comissaria, el detingut major d'edat va destrossar una càmera de vigilància del calabós i va ser denunciat com a presumpte autor d'un delicte de danys. Als arrestats, a més, se'ls atribueix un robatori amb violència i intimidació.  El detingut menor d'edat va ser lliurat als seus tutors i declararà davant de la fiscalia de menors quan sigui requerit.  El major d'edat, que no té antecedents, serà citat properament per declarar als jutjats.

Summary: Detinguts dos joves, un d'ells menor, per robar el moneder a una dona a Olot


Més de 150 representants del PP al Congrés, Senat i Parlament Europeu acusen els 52 diputats francesos que van denunciar la "repressió" contra els líders independentistes de fer "acusacions greus i infundades". En un article al diari francès 'Le Monde', els parlamentaris populars defensen que "la qualitat de la democràcia espanyola és tan elevada com la de la francesa" i remarquen que "els líders independentistes no estan sent jutjats per les seves opinions", sinó per "violar les lleis i la Constitució". Els parlamentaris del PP també remarquen els líders independentistes empresonats i a l'estranger van "violar els drets i les llibertats de milions d'espanyols, especialment les dels ciutadans de Catalunya". "El Tribunal Suprem no els jutja pel debat polític sobre la independència –un debat que és totalment lliure al nostre país-, sinó per la violació de les nostres lleis i de la Constitució", diu el text signat pels representants populars.  També apunten que "la fiscalia del Tribunal Suprem ha conclòs que els acusats han comès un delicte de rebel·lió i ha demanat importants penes de presó perquè s'ha pogut provar que s'ha utilitzat la violència en el context d'una estratègia planificada i organitzada per fracturar l'ordre constitucional". Finalment, els representants del PP retreuen als 52 diputats francesos que el seu país és "més centralista" que Espanya, el qual consideren un dels estats "més descentralitzats del món, amb poder distribuït entre institucionals centrals i institucions autònomes".

Summary: El PP acusa els diputats francesos que van denunciar la "repressió" contra l'independentisme de fer "acusacions infundades"


El nombre de persones inscrites a les oficines del Servei d'Ocupació de Catalunya (SOC) a Barcelona es va situar al maig en 305.937 desocupats, cosa que suposa 9.217 persones menys que a l'abril, segons ha publicat aquest divendres el Ministeri d'Ocupació i Seguretat Social. Aquesta xifra de 305.937 aturats a Barcelona no es veia a la sèrie històrica d'aquesta demarcació des del novembre del 2008, ara fa nou anys (300.795).  En relació amb al maig de l'any passat, després d'encadenar 47 mesos seguits de descensos de taxes interanuals, la caiguda ha estat de 44.136 persones, el 12,91%. A Catalunya, l'atur es va situar en 409.490 persones, 16.261 desocupats menys que a l'abril.

Summary: La desocupació cau de 9.217 persones al maig a Barcelona i situa l'atur en xifres del 2008


El Departament d'Interior ha ordenat la suspensió de "totes les activitats a l'aire lliure al medi natural" a les comarques de les demarcacions de Girona, Barcelona i la Catalunya Central, segons ha difós Protecció Civil. En una nota signada pel conseller Miquel Buch, s'indica que vista la "confluència" dels riscos meteorològics per neu, vent, onatge i pluja associats al temporal, i atès el que disposen les diferents normatives en la matèria, es resol suspendre les activitats "mentre es mantingui l'activació" dels plans Neucat, Vencat i Inuncat "de forma simultània", o fins que es dicti una nova resolució que anul·li aquesta. Finalment, Buch subratlla que l'incompliment d'aquesta prohibició "pot donar lloc a la imposició de les sancions previstes" a la normativa corresponent i "altres responsabilitats que se'n puguin derivar de l'ordenament jurídic vigent".

Summary: Suspeses totes les activitats a l'aire lliure a Girona, Barcelona i la Catalunya Central pel temporal Glòria


El president de la Generalitat, Carles Puigdemont, i el vicepresident i conseller d’Economia, Oriol Junqueras, han aprofitat la posada en marxa del desplegament territorial i competencial de l’Agència Tributària de Catalunya (ATC), per explicar que aquesta estructura és la prova que Catalunya “està preparada” per assumir “la decisió” i “la voluntat” que els catalans expressin al referèndum de l’1-O”. A més, tots dos s’han vanagloriat de la “plenitud d’assumpció de responsabilitats” que suposa posar en marxa coses com l’Agència Tributària. El president, però, ha aprofitat per denunciar que el procés de desplegament de l’ATC ha tingut, a més de les complicacions “lògiques” d’un procés com aquest, “dificultats” afegides provinents d’aquells “que auguraven la catàstrofe, per ganes o perquè creien que tenien raons per persar-ho”. Ni Puigdemont ni Junqueras han volgut parlar aquest dilluns de res més que no fos l’Agència i han evitat en tot moment referir-se als passos previstos amb les lleis del referèndum i transitorietat, ni al possible xoc amb l’Estat i el TC.

Summary: Puigdemont i Junqueras presenten l’ATC com una prova que Catalunya està “preparada” per assumir “la decisió de l’1-O”


El Solsonès és territori de masies i boscos, però degut a la "mala gestió forestal" que s'ha fet durant anys i que encara avui continua, molts d'aquests boscos perden valor no només paisatgístic sinó també mediambiental. Ara, un grup de naturalistes i biòlegs volen posar en valor els arbres adults per evitar que es talin de manera indiscriminada per fer llenya. L'objectiu és que els propietaris forestals siguin conscients del valor ecològic que tenen aquests arbres, ja que pel fet de ser adults presenten nombroses cavitats interiors que constitueixen refugi i lloc de reproducció per a moltes espècies. Un d'ells, l'investigador del CTFC, David Guixé, ha explicat a l'ACN que "s'hauria de posar en una mateixa balança el patrimoni arquitectònic i el natural perquè així s'entendria que és el mateix que la gent ajudi a conservar una església romànica que un arbre de 500 anys encara que sigui mort".   Fins a principis del segle XX, bona part del Solsonès era pasturat per grans ramats d'ovelles. Les característiques del terreny, amb zones planes i solanes, afavorien el sector. A la comarca, hi havia desenes de deveses de roures i alzines amb grans arbres però que, poc a poc i, degut a l'abandonament del sector oví, han acabat esdevenint densos boscos de pinassa. Tot i això, avui dia encara queden alguns rodals de roures i alzines que corren el risc de desaparèixer degut a la mala gestió forestal.  Biòlegs i naturalistes de la comarca busquen ara posar en valor aquests arbres centenaris per evitar que es tallin de manera indiscriminada amb l'únic objectiu de fer llenya. Subratllen la seva importància des del punt de vista paisatgístic i cultural, però també mediambiental, ja que tenen nombroses cavitats interiors que són refugi i lloc de reproducció per a moltes espècies com ocells, ratpenats, petits mamífers, plantes o invertebrats, entre d'altres. Guixé ha assegurat que, malauradament, sobretot en boscos de roure i alzina, cada cop queden menys arbres adults. "Et pots trobar boscos de 50 hectàrees on et costa trobar un sol arbre gran", ha explicat.   Els arbres morts cal conservar-los també  L'investigador del CTFC ha assegurat que cal lluitar contra el costum de talar els arbres adults que estan morts "per la por a possibles plagues". "Volem reivindicar que cal conservar-los perquè un arbre mort encara pot donar molta vida de fongs, molses, invertebrats", ha explicat.  La gran majoria d'aquests arbres vells no estan protegits pels Decrets d'arbres i arbredes monumentals, d'interès comarcal o local. Per tant, no hi ha cap figura legal que protegeixi aquest patrimoni i recau en la consciència de la propietat, dels enginyers forestals i de les administracions competents conservar-los i donar-los-hi el valor que es mereixen.

Summary: Biòlegs del Solsonès volen posar en valor els arbres adults de la comarca per evitar que es talin indiscriminadament


En termes anuals, el nombre d’aturats s’ha reduït en 3.226 persones, un 12,07% menys ACN Lleida.-El nombre de persones registrades a les llistes del Servei d'Ocupació de Catalunya (SOC) aquest mes d’octubre a les comarques de Lleida s’ha situat en 23.496 persones, segons les dades publicades aquest dijous pel Ministeri d'Ocupació i Seguretat Social. Això representa que l’atur registrat ha augmentat en 1.704 persones a l’octubre, l’equivalent a un increment del 7,82%, després de l’augment de la desocupació que també es va produir al setembre, segons les dades publicades aquest dijous pel Ministeri d'Ocupació i Seguretat Social. En termes anuals, s’ha reduït en 3.226 aturats durant l’octubre (l’equivalent a un descens del 12,07% en relació amb el mateix mes de 2015). A Catalunya, el nombre de desocupats s’ha situat en 458.406 persones, el que representa un augment de 7.325 aturats a l’octubre, un 1,62% més després de l’augment de la desocupació que també es va produir al setembre. A l'estat espanyol, els aturats registrats sumen 3.764.982 persones, el que representa un augment de 44.685 desocupats més durant l’octubre (+1,20%). En termes anuals, l’atur a Espanya ha baixat en 411.387 persones a l’octubre (-9,85% interanual).

Summary: L'atur registrat puja de 1.704 persones a l’octubre a Lleida i se situa en 23.496 desocupats


El Departament d'Educació implantarà el curs vinent a la ciutat de Tarragona el batxillerat professionalitzador. Aquesta oferta permetrà obtenir en tres anys el títol de tècnic esportiu, estudis equivalents a un cicle formatiu de grau mitjà, i el títol de batxillerat. L'organització del batxillerat de doble titulació es farà conjuntament entre l'institut Campclar i l'institut Cal·lípolis amb les modalitats de batxillerat de Ciències i Tecnologia, Humanitats i Ciències Socials, i la modalitat esportiva de futbol.  D'altra banda, segons informa el departament, l'escola Joan Ardèvol de Cambrils, i les escoles Els Secallets i Pla de Mar de Coma-ruga passaran a ser instituts escola el curs vinent. Es tracta d'una reivindicació de la mateixes escoles i de les pròpies famílies, segons Educació. Actualment, els centres compten amb més de 800 alumnes. El fet de poder continuar fent la secundària al mateix centre permetrà als alumnes seguir en la mateixa línia pedagògica. Amb aquests dos nous instituts escola al Camp de Tarragona ja n'hi haurà set el curs vinent.  Més oferta de formació professional Educació també preveu ampliar l'oferta en formació professional al Camp de Tarragona i oferirà estudis de Química i salut ambiental a l'Institut d'Horticultura i jardineria (Reus); Desenvolupament d'Aplicacions Multiplataforma a l'Institut Baix Camp (Reus); Màrqueting i Publicitat a l'Institut Francesc Vidal i Barraquer (Tarragona); Integració social a l'Institut Priorat (Falset), i l'ensenyament de tècnic esportiu en vela amb aparell fix a l'Institut Jaume I (Salou). D'altra banda, també són de nova oferta Itineraris Formatius Específics d'Auxiliar de manteniment d'instal·lacions esportives a l'Institut Narcís Oller de Valls. Els itineraris formatius específics són ensenyaments professionals adreçats a alumnes d'entre 16 i 20 anys (durant l'any natural que inicien l'itinerari) amb necessitats educatives especials associades a una discapacitat intel·lectual lleu o moderada i que no es troben en disposició de seguir la formació professional ordinària.  També s'oferirà un nou programa de formació i inserció d'Auxiliar de vivers i jardins (PTT amb Ajuntament de Cambrils) a l'Institut Escola d'Hoteleria i Turisme. Els programes de formació i inserció (PFI), que són voluntaris i duren un curs acadèmic, estan pensats per a joves d'entre 16 i 21 anys que han deixat l'educació secundària obligatòria i no segueixen estudis en el sistema educatiu ni participen en cap acció formativa. L'objectiu dels PFI és proporcionar-los, d'una banda, la possibilitat de tornar al sistema educatiu (a la formació professional) i, de l'altra, l'aprenentatge imprescindible per accedir al mercat de treball.

Summary: Els instituts Cal·lípolis i Campclar de Tarragona incorporaran el batxillerat professionalitzador de tres anys